হাদীছ শরীফ-এ ইরশাদ হয়েছে, মাহে রজব ও রমাদ্বান শরীফ-এর মাঝে এমন এক মাস রয়েছে, যার মর্যাদা সম্পর্কে মানুষের জানা নেই। অর্থাৎ তা পবিত্র শাবান মাস। সউদী আরবের ওহাবী সরকার পবিত্র রজব মাস ২৯ দিনে গণনা করলে পবিত্র শাবান মাস সঠিক তারিখে শুরু হওয়ার কোনো সম্ভাবনা নেই; কেননা তারা পবিত্র রজব মাস সঠিক তারিখে শুরু করেনি।  মাহে শাবান আরবী মাসের অষ্টম মাস। এ মাসটির চৌদ্দ তারিখ দিবাগত রাতটি  হচ্ছে বিশেষ মর্যাদাসম্পন্ন, ফযীলতপূর্ণ, ছাকীনাপূর্ণ এক মহান রাত। এই মুবারক রাতটিকে কুরআন শরীফ-এ লাইলাতুম মুবারাকাহ এবং হাদীছ শরীফ-এ লাইলাতুন নিছফি মিন শাবান বলে উল্লেখ করা হয়েছে। ফার্সী ভাষায় এই মুবারক রাতটিকে বলা হয় শবে বরাত বা ভাগ্য রজনী এবং এ নামেই আমাদের উপমহাদেশে রাতটি প্রসিদ্ধি লাভ করেছে। এই পবিত্র মাস এবং শবে বরাতের ফযীলত ও আমল সম্পর্কে অনেক হাদীছ শরীফ বর্ণিত রয়েছে।  সউদী প্রেস এজেন্সির তথ্য অনুযায়ী- সউদী আরবের ওহাবী সরকার বাংলাদেশের একদিন পূর্বে পবিত্র রজব মাস শুরু করেছিলো। সে অনুযায়ী সউদী  আরব পবিত্র শাবান মাসের চাঁদ তালাশ করবে ১ জুলাই ২০১১ ঈসায়ী, শুক্রবার (ইয়াওমুল জুমুয়াতি) সন্ধ্যায়। সেদিন চাঁদের বয়স হবে মাত্র ৭ ঘণ্টা ১৬ মিনিট। চাঁদের উচ্চতা হবে মাত্র ১ ডিগ্রি। কৌণিক দূরত্ব হবে মাত্র ৪ ডিগ্রি এবং চন্দ্রাস্ত ও সূর্যাস্তের সময়ের পার্থক্য হবে মাত্র ৭ মিনিট। অর্থাৎ কোনোভাবেই পবিত্র শাবান মাসের চাঁদ দেখা যাওয়ার সম্ভাবনা নেই। সেক্ষেত্রে সউদী আরবের ওহাবী সরকার পবিত্র রজব মাস ৩০ দিনে পূর্ণ করলে পবিত্র শাবান মাস সঠিক তারিখে শুরু হওয়ার সম্ভাবনা রয়েছে। তবে এটি সত্য যে, যদি পবিত্র রজব মাসের ৩০তম দিনেও  চাঁদ দেখা না যায় (আকাশ মেঘলা থাকার কারণে), তবে সঠিক তারিখে পবিত্র শাবান মাস শুরু করতে হলে সউদী আরবকে পবিত্র রজব মাস ৩১ দিনে পূর্ণ করতে হবে (যেহেতু মাহে রজব মাস গণনা শুরু করতে তারা ভুল করেছিল); কিন্তু এটা কখনোই সম্ভব নয়।  বাংলাদেশ পবিত্র শাবান মাসের চাঁদ তালাশ করবে ২ জুলাই ২০১১ ঈসায়ী, শনিবার (ইয়াওমুস সাবতি) সন্ধ্যায়। সেদিন চাঁদের বয়স হবে ২৮ ঘণ্টা, উচ্চতা হবে ১০ ডিগ্রি, কৌণিক দূরত্ব হবে ১৫ ডিগ্রি এবং সূর্যাস্ত ও চন্দ্রাস্তের সময়ের পার্থক্য হবে ৪৮ মিনিট। সমস্ত পরিবেশ অনুকূলে থাকলে চাঁদ দেখা যাওয়ার  কিছুটা সম্ভাবনা রয়েছে, তবে সকল পর্যবেক্ষককে অত্যন্ত সতর্ক দৃষ্টি রাখতে হবে। সেদিন চাঁদ দেখা গেলে বাংলাদেশ পবিত্র শবে বরাত পালন করবে ১৬ জুলাই ২০১১ ঈসায়ী, শনিবার (ইয়াওমুস সাবতি) দিবাগত রাতে।